Vedtekter for Helse Bergen HF

Fastsatt i stiftelsesmøte 5. desember 2001

§ 1 Navn

Helseforetakets navn er Helse Bergen HF

§ 2 Eier

Helse Bergen HF eies fullt ut av Helse Vest RHF.

§ 3 Hovedkontor

Helse Bergen HF har sitt hovedkontor i Bergen kommune.

§ 4 Formål

Helse Bergen HF skal drives med sikte på å yte gode og likeverdige spesialisthelsetjenester til alle som trenger det når de trenger det, uavhengig av alder, kjønn, bosted, økonomi og etnisk bakgrunn, samt å legge til rette for forskning og undervisning. Helse Bergen HF skal bidra til at spesialisthelsetjenestens målsetting blir oppfylt innen Helse Vest RHF sitt område.

§ 5 Hovedoppgaver

Helse Bergen HF skal drives innenfor de helsepolitiske, utdanningspolitiske og forskningspolitiske mål, resultatkrav og rammer som fastsettes gjennom vedtekter, beslutninger truffet i foretaksmøtet, avtaler med Helse Vest RHF, tildelte bevilgninger og vilkår knyttet til bevilgningsvedtakene. Hensynet til brukerne skal legges til grunn for foretakets samlede virksomhet.

Hovedoppgavene som Helse Bergen HF skal bidra til å utføre faller innenfor:

pasientbehandling

utdanning av helsepersonell

forskning

opplæring av pasienter og pårørende

utvikling av medisinsk praksis, pleie og kompetanseutvikling

samarbeidsrelasjoner- og rutiner med kommuner og fylkeskommunale samarbeidspartnere.

Hvilke oppgaver som skal ivaretas av Helse Bergen HF og omfanget av disse defineres av Helse Vest RHF i den årlige bestillingen, og vil blant annet innbefatte:

somatisk helsetjeneste

psykisk helsevern

tverrfaglig spesialisert behandling for rusmiddelmisbruk

laboratorie- og radiologiske tjenester

syketransport, ambulansetjeneste og nødmeldetjeneste

helsefremmende og forebyggende arbeid

helsemessig og sosial beredskap

rehabilitering og habilitering

Helse Bergen HF er forpliktet å levere det den årlige bestillingen fra Helse Vest RHF foreskriver innenfor de inntektsrammer som bestillingen setter. Helse Bergen HF skal ikke utføre oppgaver som vesentlig avviker fra de som er spesifisert i bestillingen.

Helse Vest RHF fastsetter de vurderingskriterier som skal benyttes for evaluering av vesentlige endringer i behandlingsmetoder.

Helse Vest RHF beslutter hvem som skal være avtalepart ved levering av helsetjenester fra eksterne. Vesentlige avtaler med private serviceleverandører og større investeringer som ikke fremgår av vedtatte budsjetter og planer, skal godkjennes av Helse Vest RHF.

Helse Bergen HF skal bidra til samarbeid i regionen, slik at det totalt sett oppnås hensiktsmessig og rasjonell ressursutnyttelse. Helse Bergen HF skal også bidra til samarbeid med andre regionale helseforetak og helseforetak eiet av disse når dette er egnet til å fremme formålet til Helse Vest RHF.

Helse Bergen HF skal, innenfor sitt ansvarsområde, søke nødvendig samarbeid med og veiledning overfor kommunene, både administrativt og klinisk, slik at pasientene sikres et helhetlig helse- og sosialtjenestetilbud. Det samme gjelder i forhold til samarbeidspartnere som blant annet det statlige barne- og familievern, samt øvrige statlige ansvarsområder.

§ 6 Foretaksmøte i Helse Bergen HF

Det skal avholdes foretaksmøte innen utgangen av juni måned hvert år for behandling av årsregnskap og årsberetning, jf. helseforetaksloven § 43, jf. regnskapsloven § 3-1, og for behandling av årlig melding som omtalt i helseforetaksloven § 34, jf § 13 i vedtektene for Helse Bergen HF. Ytterligere foretaksmøter besluttes av Helse Vest RHF.

§ 7 Styrende organer

Helse Bergen HF ledes av et styre. Styret skal ha 11 medlemmer.

Syv medlemmer oppnevnes av foretaksmøtet som velger styrets leder og nestleder. I tillegg velger de ansatte 4 styremedlemmer med varamedlemmer.

Med utgangspunkt i de partsforhold som da vil gjelde, deltar styremedlemmer som er valgt av de ansatte ikke i behandling av saker som gjelder arbeidsgivers forberedelse til forhandlinger med arbeidstakere, arbeidskonflikter, rettstvister med arbeidstakerorganisasjoner eller oppsigelse av tariffavtaler.

Styret ansetter daglig leder. Helseforetakets daglige leder kan ikke sitte i styret.

Daglig leder i Helse Vest RHF har gjennom forvaltning av avtalen mellom Helse Bergen HF og Helse Vest RHF rett til innsyn og oppfølging av foretaket også ved direkte kontakt med administrasjonen i helseforetaket.

§ 8 Vedtak som skal treffes av foretaksmøtet

Foretaksmøtet i Helse Vest RHF skal treffe vedtak i alle saker som antas å være av vesentlig eller prinsipiell betydning helsepolitisk, forskningspolitisk, utdanningspolitisk eller samfunnsmessig, jr. helseforetaksloven § 30. Det gjelder blant annet saker som:

utskilling av større deler av virksomheten

deltakelse i omfattende samarbeid eller vesentlige endringer i dette

omfattende endringer i tjenestetilbudet

Det samme gjelder salg av sykehusvirksomhet, jf. helseforetaksloven § 32.

Styret skal innen rimelig tid oversende saker som nevnt i første og annet ledd til Helse Vest RHF.

§ 9 Salg av foretakets faste eiendommer

Vedtak om å pantsette eller avhende fast eiendom treffes av foretaksmøtet i Helse Bergen HF etter forslag fra styret.

Når foretaksmøtet i Helse Bergen HF skal fatte vedtak etter denne bestemmelsen, skal saken legges frem for foretaksmøtet i Helse Vest RHF før vedtak fattes, jf.

Helseforetaksloven § 31 annet ledd.

Foretaksmøtet i Helse Bergen HF kan beslutte salg av fast eiendom uten at dette forelegges Helse Vest RHF når eiendommen er verdsatt til 10 mill kroner eller mindre med mindre lov, andre bestemmelser eller rettigheter er til hinder for det.

§ 10 Låneopptak

Helse Bergen HF kan ikke oppta lån fra andre enn Helse Vest RHF. Eventuelle låneopptak skal godkjennes av styret i Helse Vest RHF.

§ 11 Universitetenes og høyskolenes oppgaver

Styret skal, innenfor sitt ansvarsområde, bidra til at universiteters og høyskolers rettigheter og interesser i tilknytning til undervisning og forskning blir ivaretatt.

Helse Bergen HF skal videreføre de rettigheter og plikter som universiteter og høyskoler hadde mot de virksomheter som ble lagt under Helse Bergen HF ved dets etablering. Dette omfatter alle rettigheter som universiteter og høyskoler har til å bruke foretakets faste eiendom, utstyr og andre formuesgjenstander, både rettigheter som fremgår av avtaler, vilkår for bevilgninger og lignende.

Ved nåværende avtalers utløp, eller innen rimelig tid, skal det etableres nye avtaler som presiserer omfang, art, ansvar og evt. kompensasjon. Alle vesentlige avtaler skal godkjennes av Helse Vest RHF.

§ 12 Medvirkning fra pasienter og pårørende

Styret skal påse at pasienters og pårørendes rettigheter og interesser blir ivaretatt, blant annet gjennom et fast samarbeid med deres organisasjoner.

Styret skal også påse at samiske organisasjoner, nasjonale minoritetsorganisasjoner og innvandrerorganisasjoner i helseregionen blir hørt i arbeidet med planlegging og drift av tjenestene.

Styret skal også påse at erfaringer, behovsvurderinger, prioriteringer og synspunkter som innhentes fra pasienter og pårørende og deres organisasjoner, gis en sentral plass i arbeidet med planleggingen og i driften av virksomhetene. Det skal fremgå av oversendelsen av årlig melding at brukerutvalg har fått forelagt meldingen før denne sendes Helse Vest RHF, jf. § 13. Meldingen fra pasientombudene skal legges ved meldinga til Helse Vest RHF.

§ 13 Rapportering til Helse Vest RHF

Årlig melding

Styret skal hvert år sende en melding til Helse Vest RHF som omfatter:

styrets plandokument for virksomheten

styrets rapport for foregående år

Plandokumentet skal være av strategisk og overordnet karakter og vise hovedtrekkene i virksomhetens fremtidige drift innenfor de rammebetingelser som er gitt av Helse Vest RHF som eier. Denne delen av plandokumentet vil inngå i Helse Vest RHF sitt plandokument som igjen vil inngå i vurderingsgrunnlaget for behandlingen av de enkelte års statsbudsjett.

Plandokumentet skal videre, med utgangspunkt i vurderinger av eksisterende drift, gi beskrivelse av forventede endringer i befolkningens behov for helsetjenester og i den helsefaglige utviklingen på fagområdene, vise behovet for utvikling og endring av tjenestene og driften av virksomheten og styrets vurdering av ressursbruken for de nærmeste årene, med forslag til finansiering.

Rapporten om virksomheten fra foregående kalenderår skal vise hvordan pålegg og bestemmelser som er gitt i foretaksmøtet eller satt som vilkår for økonomisk kompensasjon, er fulgt opp. Rapporten skal også vise virksomhetens utvikling i forhold til Helse Bergen HF’s plandokument.

Kvartalsvis rapportering

Helse Bergen HF forplikter seg til å rapportere kvartalsvis til Helse Vest RHF etter den rapporteringsstruktur og i det omfang som Helse Vest RHF har definert.

Rapporteringen skal omfatte økonomisk status, resultater og forbruk vs. budsjett, leveranser vs. avtaler, effektivitetstall, kvalitet/servicenivå, kapasitetstall og - kostnader samt forhold vedrørende personalet.

Styret plikter straks å melde fra til Helse Vest RHF dersom det foreligger vesentlige avvik eller kan forventes å oppstå vesentlige avvik vs. bestillingen med Helse Vest RHF mht. produksjon av tjenester, kvalitet, servicenivå og lignende. Videre plikter styret straks å melde fra til Helse Vest RHF ved faktiske eller forventede budsjettoverskridelser av betydning, brudd på lover og regler, eller dersom egenkapitalen blir eller forventes å bli uforsvarlig lav.

§ 14 Arbeidsgivertilknytning

Helse Bergen HF skal være medlem av arbeidsgiverforeningen Spekter.

§ 15 Erklæring om ledernes ansettelsesvilkår

Helse Bergen HF skal utarbeide en årlig erklæring om ledernes ansettelsesvilkår. Denne skal tas inn som en note i årsregnskapet. Erklæringen skal ha et innhold som angitt i allmennaksjeloven § 6-16a, og skal behandles på tilsvarende vis i foretaksmøtet som avholdes i Helse Bergen HF innen utgangen av juni hvert år. Det vises til allmennaksjeloven § 5-6 tredje ledd.

§ 16 Endring av vedtektene

Endring av disse vedtektene vedtas av foretaksmøtet i Helse Bergen HF, jf. helseforetaksloven § 12.

Styret vurderer og tar eventuelt opp endringer i vedtektene dersom dette er nødvendig for å ivareta Helse Bergen HF sitt formål og hovedoppgaver.